এখানকার কাস্টমস বেজায় খুঁতখুঁতে। ফলমূল, চিড়া-মুড়ি, হলুদ-মরিচ তো বটেই, টের পেলে কাদামাখা জুতোটাও তারা রেখে দেয়। ওষুধ সাথে থাকায় ডিক্লারেশন ফরমে প্রথম দফাটিতেই ‘হ্যাঁ’ ঘরে ক্রসচিহ্ন দিয়েছিলাম। প্রথম দফাটিতে কেবল সম্ভাব্য নিষিদ্ধ ওষুধই নয়, নানা রকমের মাদক ইত্যাদি হরেক দ্রব্য জুড়ে দেয়া হয়েছে, যাদের বেশীর ভাগই সাথে রাখা সম্মানজনক নয়। অস্ট্রেলীয়রা প্রতারণার চেষ্টাকে খুবই মন্দ চোখে দেখে ও ডিক্লারেশন ফরমে কোনকিছু গোপন করার চেষ্টা ধরে ফেলতে পারলে বড় রকমের জরিমানা করে বসে—কাজেই ঝুঁকি নেয়ার কোন মানে হয় না। তারাও বেশ সোজা-সাপ্টা; কোনকিছুর বেআইনি হওয়ার ব্যাপারে নিশ্চিত হতে না পারলে ‘হ্যাঁ’ ঘরে ক্রসচিহ্ন দিন—এমন সরল উপদেশটিও সেখানে দেয়া হয়েছে। ইমিগ্রেশন কর্মকর্ত্রী কারণ জিজ্ঞেস করলে ওষুধের কথা বললাম। তিনি নানা অশ্রাব্য শব্দগুলোর মধ্য থেকে ‘মেডিসিন’য়ের নীচে দাগ দিয়ে ‘না’ ঘরে একটি মোটা দাগের ক্রসচিহ্ন এঁকে দিলেন।